Trump huwa xettiku dwar il-ftehim li daħal fis-seħħ fi żmien il-President Barack Obama Il-President Amerikan Donald Trump u l-President Franċiż Emmanuel Macron indikaw il-possibbilità li jkun maqbul ftehim ġdid dwar il-programm nukleari tal-Iran. Waqt żjara statali li Macron qed jagħmel fl-Amerka, il-President Trump li huwa xettiku dwar il-ftehim li daħal fis-seħħ fl-2015, tkellem fuq il-possibbilità li jkun maqbul ftehim “akbar.” Min-naħa tiegħu Macron qal li ftehim ġdid għandu jkun jinkludi l-programm ta’ missili ballistiċi li għandu l-Iran u anke l-irwol tiegħu fil-Lvant Nofsani. L-Iran mhux l-ewwel darba li wissiet lill-Istati Uniti “b’konsegwenzi severi” kieku l-amministrazzjoni ta’ Trump kellha tirtira mill-ftehim. Fl-2015, l-Iran kien qabel li jnaqqas il-programm nukleari tiegħu jekk jonqsu s-sanzjonijiet ekonomiċi fuq l-Iran. Trump mhux l-ewwel darba li hedded li ma jġeddidx dan il-ftehim wara li jiskadi fit-12 ta’ Mejju li ġej. Is-sid tal-Bank Pilatus, Ali Sadr Hasheminejad, jinsab arrestat fl-Istati Uniti propju għax kiser sanzjonijiet imsemmija hawn fuq.